text: विवादों में रही फिल्म 'लिपस्टिक अंडर माय बुर्क़ा' हमारे समाज में महिलाओं की आजादी को जकड़ने वाली बेड़ियों पर किस हद तक वार करती है, इसका अंदाजा इसी बात से लगाया जा सकता है कि पहली बार फिल्म देखने के बाद सेंसर बोर्ड ने इसे सेंसर सर्टिफिकेट देने से ही इनकार कर दिया था। उसके बाद अपीलेट ट्राइब्यूनल से इस फिल्म को जैसे-तैसे कुछ कट्स और 'ए' सर्टिफिकेट के साथ रिलीज़ की मंजूरी मिली। डायरेक्टर अलंकृता श्रीवास्तव ने फिल्म में दिखाया है कि हमारे समाज में औरतों के दुखों की कहानी एक जैसी ही है, फिर चाहे वह किसी भी धर्म को मानने वाली हो, चाहे कुवांरी हो, शादीशुदा हो या फिर उम्रदराज। कोई जींस और अपनी पसंद के कपड़े पहनने की लड़ाई लड़ रही है, कोई उसे सेक्स की मशीन समझने वाले पति से अपने पैरों पर खड़ी होने की लड़ाई लड़ रही है, कोई अपनी मर्जी से सेक्स लाइफ जीने आजादी चाहती है, तो कोई उम्रदराज होने पर भी अपने सपनों के राजकुमार को तलाश रही है। दरअसल, वे सब अपनी फैंटसी को सच होते देखना चाहती हैं। फिल्म के एक सीन में एक लड़की कहती है, 'हमारी गलती यह है कि हम सपने बहुत देखते हैं।' दरअसल, यह फिल्म लड़कियों और महिलाओं को उन सपनों को हकीकत में तब्दील करने का हौसला देती है, फिर नतीजा चाहे जो हो। 'लिपस्टिक अंडर माय बुर्क़ा' चार अलग-अलग उम्र की महिलाओं की कहानी है, जो अपनी जिंदगी को बिंदास अंदाज में अपने मुताबिक जीना चाहती हैं, लेकिन अलग-अलग रूप में मौजूद नैतिकता के ठेकेदार बार-बार उनकी राह में रोड़ा बनते हैं। अपने टाइटल के मुताबिक भोपाल बेस्ड इस फिल्म की शुरुआत एक सीन से होती है, जिसमें एक बुर्क़ा पहने एक लड़की रिहाना (प्लाबिता) एक मॉल से लिपस्टिक चुराती है और फिर वॉशरूम में जींस-टीशर्ट चेंज करके और लिपस्टिक लगाकर कॉलेज में अपने फ्रेंड्स के बीच जाती है। फिल्म में ऊषा परमार (रत्ना पाठक) एक 55 साल की एक विधवा औरत के रोल में हैं जो अपने भांजों के साथ रहती हैं। वह धार्मिक किताबों में छिपाकर फैंटसी नॉवल पढ़ती है और उसकी नायिका रोजी की तरह अपनी जिंदगी में भी किसी हीरो की तलाश कर रही है। इसी चाहत में वह सत्संग के बहाने एक हैंसम कोच से स्विमिंग सीखना शुरू कर देती हैं। तीसरी शिरीन (कोंकणा सेन शर्मा) एक सेल्सवुमन है जो अपने पति की चोरी से घर-घर जाकर सामान बेचती है। लेकिन एक दिन जब वह अपने पति को किसी दूसरी औरत के साथ घूमते देख लेती है तो उसे बड़ा झटका लगता है। जबकि चौथी लीला (अहाना कुमार) मेकअप आर्टिस्ट है जो अपने फटॉग्रफर बॉयफ्रेंड से शादी रचाना चाहती है लेकिन वह उसे भाव नहीं डालता और बस उसका इस्तेमाल करता है। इंटरवल तक यह चारों अपने सपनों को सजाती रहती हैं और इंटरवल के बाद उन्हें सच करने की कोशिश करती हैं। हालांकि वे अपने सपनों को सच कर पाने में कितना कामयाब हो पाती हैं यह जानने के लिए आपको फिल्म देखनी होगी। डायरेक्टर अलंकृता श्रीवास्तव ने बेहद जोरदार अंदाज में महिलाओं की समस्याओं को पर्दे पर उतारा है और फिल्म में समाज की कड़वी सच्चाई से रूबरू कराया है, जहां औरत को महज एक भोग की वस्तु से ज्यादा कुछ नहीं समझा जाता। वहीं नॉवल की हीरोइन रोजी की फैंटेसी को बेहद खूबसूरत अंदाज में चारों मुख्य किरदारों की कहानी में पिरोया गया है। बैकग्राउंड स्कोर में रोजी की कहानी पढ़ने वाली रत्ना पाठक ने अपनी जिंदगी जीने को अपने अंदाज में जीने की चाहत रखने वाली एक उम्रदराज औरत के रोल में एक बार फिर बेहतरीन ऐक्टिंग की है। आपको उस पर हंसी भी आती है, तो कभी तरस भी। वहीं अपने पति से आजादी की लड़ाई लड़ रहीं कोंकणा सेन शर्मा ने दिखा दिया कि क्यों उन्हें बॉलिवुड की बेहतरीन अदाकाराओं में से एक माना जाता है। अहाना कुमार ने मेकअप आर्टिस्ट लड़की के रोल में अच्छा काम किया है। खासकर कई हॉट सीन्स को उन्होंने बेहद सहजता से शूट किया है। साथ ही इतनी सीनियर ऐक्टर्स के बीच प्लाबिता ने भी अपने रोल को बखूबी जिया है। घर से बुर्क़ा पहनकर अपने सपनों को जीने की चाहत में निकलने वाली प्लाबिता से नई उम्र की लड़कियां अपने आपको बखूबी कनेक्ट कर पाएंगी। वैसे, अलंकृता ने हर उम्र की महिलाओं के लिए फिल्म के किरदारों से खुद को कनेक्ट करने की खूब गुजाइंश रखी है। 